b'\n_START_ARTICLE_\nKarlo Ressler\n_START_SECTION_\nRaniji \xc5\xbeivot i obrazovanje\n_START_PARAGRAPH_\nRo\xc4\x91en je 26. prosinca 1989. u Zagrebu.   _NEWLINE_Obitelj Ressler u Na\xc5\xa1ice je do\xc5\xa1la iz Austrije sredinom 19. stolje\xc4\x87a. Majka An\xc4\x8dica do\xc5\xa1la je u Zagreb po\xc4\x8detkom 1970-ih na studij medicine, gdje je kasnije ostala raditi kao lije\xc4\x8dnica ve\xc4\x87inu \xc5\xbeivota. Otac Dubravko Marijanovi\xc4\x87 ro\xc4\x91en je u Tomislavgradu, BiH, odrastao u Baranji, a poslije kao lije\xc4\x8dnik radio u Osijeku i Zagrebu. Odrastao je u zagreba\xc4\x8dkim kvartovima Utrine i Borovje, osnovnu \xc5\xa1kolu je poha\xc4\x91ao na \xc5\xa0alati, a VII. gimnaziju u Kri\xc5\xbeani\xc4\x87evoj ulici.   _NEWLINE_S izvrsnim uspjehom (magna cum laude) magistrirao je na Pravnom fakultetu u Zagrebu. Bio je demonstrator na "Katedri za op\xc4\x87u teoriju prava i dr\xc5\xbeave" kod doc. dr. sc. Vanje Ivana Savi\xc4\x87a te na "Katedri za gra\xc4\x91ansko pravo" kod profesorice Tatjane Josipovi\xc4\x87. Tri puta dobiva Dekanovu nagradu za izvrsnost, a dvije godine uzastopno biva stipendist Zaklade \xe2\x80\x9eZlatko Crni\xc4\x87\xe2\x80\x9c kao jedan od najboljih studenata generacije.   _NEWLINE_Posljednju godinu fakulteta zavr\xc5\xa1io je na Sveu\xc4\x8dili\xc5\xa1tu u Sheffieldu u Engleskoj, u sklopu Erasmus studentske razmjene, gdje posebno prou\xc4\x8dava europsko javno pravo, vanjske odnose Europske unije, me\xc4\x91unarodno javno pravo, pravo intelektualnog vlasni\xc5\xa1tva i pravo dru\xc5\xa1tava.   _NEWLINE_U okviru Europske udruge studenata prava (ELSA) i Hrvatskog debatnog dru\xc5\xa1tva (HDD), a kasnije i Sheffield Debating Society-a se bavi debatom. Sudjelovao je na tri svjetska sveu\xc4\x8dili\xc5\xa1na debatna prvenstva \xe2\x80\x93 u Irskoj, Turskoj i na Filipinima, te brojnim doma\xc4\x87im (Split Open 1. mjesto) i europskim turnirima.   _NEWLINE_Kao pravnik sudjeluje na nizu stru\xc4\x8dnih konferencija, seminara i edukacija.  Dva mjeseca je sta\xc5\xbeirao u odvjetni\xc4\x8dkom uredu u Be\xc4\x8du koji se bavio za\xc5\xa1titom temeljnih prava pred Europskim sudom za ljudska prava. Sudjelovao je i u programu Ministarstva vanjskih poslova Francuske \'Programme d\xe2\x80\xb2invitation des personnalit\xc3\xa9s d\xe2\x80\x99avenir\' te pro\xc5\xa1ao edukaciju o digitalizaciji javnih slu\xc5\xbebi u organizaciji Harvard Kennedy School.   _NEWLINE_Na Max Planck institutu za me\xc4\x91unarodno i strano kazneno pravo u Freiburgu, Njema\xc4\x8dka, zavr\xc5\xa1ava doktorat o trgovanju ljudima u jugoisto\xc4\x8dnoj Europi.  _NEWLINE_Redovito u\xc4\x8di strane jezike \xe2\x80\x93 engleski, talijanski i njema\xc4\x8dki jezik.\n_START_SECTION_\nRadno iskustvo\n_START_PARAGRAPH_\nNa Pravnom fakultetu zaposlio se 2014. godine kao asistent pri Max Planck partnerskoj grupi za kazneno pravo i kriminologiju, koju vodi profesorica Anna-Maria Geto\xc5\xa1 Kalac.   _NEWLINE_Fokus njegovog znanstvenog istra\xc5\xbeivanja bilo je trgovanje ljudima u jugoisto\xc4\x8dnoj Europi, tema koju obra\xc4\x91uje i u svojoj doktorskoj disertaciji. Kao asistent sudjeluje u brojnim projektima, konferencijama, edukacijama Grupe i studijskim boravcima na Max Planck Institutu u Freiburgu.  _NEWLINE_Od 2013. do 2016. godine radi kao asistent, tada zastupniku u Europskom parlamentu, Andreju Plenkovi\xc4\x87u. _NEWLINE_Radio je na nizu europskih tema i rezolucija va\xc5\xbenih za Hrvatsku (primjerice na rezoluciji kojom je Europski parlament osudio djelovanje Vojislava \xc5\xa0e\xc5\xa1elja i rezoluciji o transparentnosti i odgovornosti europskih zastupnika)._NEWLINE_Postaje savjetnik predsjednika Vlade za pravna i politi\xc4\x8dka pitanja nakon \xc5\xa1to je HDZ na parlamentarnim izborima u jesen 2016. godine dobio najvi\xc5\xa1e saborskih mandata, a Andrej Plenkovi\xc4\x87 mandat za sastavljanje Vlade. Kao savjetnik, sudjeluje na sjednicama u\xc5\xbeeg kabineta, u pripremi zakonodavnih prijedloga za sjednice Vlade. U suradnji s kolegama izra\xc4\x91uje analize, podloge za sastanke i pravna mi\xc5\xa1ljenja. Svakodnevno komunicira s dr\xc5\xbeavnim du\xc5\xbenosnicima, slu\xc5\xbebenicima, ministrima, dr\xc5\xbeavnim tajnicima i ostalim kolegama radi br\xc5\xbeeg i u\xc4\x8dinkovitijeg dono\xc5\xa1enja i provo\xc4\x91enja odluka. _NEWLINE_Sudjeluje u pripremama za sjednice Europskog vije\xc4\x87a i trenutno je \xc4\x8dlan hrvatske delegacije koju predvodi predsjednik Vlade.\n_START_SECTION_\nPoliti\xc4\x8dka karijera\n_START_PARAGRAPH_\n\xc4\x8clan je HDZ-a od 2009. godine, a strana\xc4\x8dki anga\xc5\xbeman zapo\xc4\x8dinje u temeljnom ogranku "Antun Bauer".   _NEWLINE_Za vrijeme studija poha\xc4\x91ao je i uspje\xc5\xa1no zavr\xc5\xa1io Politi\xc4\x8dku Akademiju, jednogodi\xc5\xa1nju edukaciju u organizaciji Zaklade hrvatskog dr\xc5\xbeavnog zavjeta (ZHDZ).   _NEWLINE_Kasnije sudjeluje i na Politi\xc4\x8dkoj Akademiji Plus \xe2\x80\x93 programu posebno osmi\xc5\xa1ljenom za najuspje\xc5\xa1nije polaznike Akademije, u suradnji sa Zakladom Konrad Adenauer (KAS).  _NEWLINE_Aktivno sudjeluje u dvije pobjedni\xc4\x8dke europske kampanje HDZ-a 2013. i 2014. i u kampanjama za parlamentarne izbore.  _NEWLINE_Od prosinca 2017. do svibnja 2018. vodi radnu skupinu za izradu novog i modernog Statuta HDZ-a. Glavni ciljevi novog Statuta, usvojenog na XVIII. Op\xc4\x87em (izvje\xc5\xa1tajnom) saboru, su ve\xc4\x87a uklju\xc4\x8denost \xc4\x8dlanica i \xc4\x8dlanova, vi\xc5\xa1i standardi unutarstrana\xc4\x8dke demokracije i ja\xc4\x8danje transparentnosti u radu i financiranju stranke. Novi Statut nagla\xc5\xa1ava politi\xc4\x8dko usmjerenje prema daljnjem uklju\xc4\x8divanju i sna\xc5\xbenijem sudjelovanju \xc5\xbeena i mladih u tijelima HDZ-a na lokalnoj i nacionalnoj razini._NEWLINE_Bio je \xc4\x8dlan Sredi\xc5\xa1njeg izbornog povjerenstva HDZ-a koje nadzire provo\xc4\x91enje unutarstrana\xc4\x8dkih izbora i sudjeluje u pripremi i propisnoj provedbi vi\xc5\xa1e desetaka izbora na razli\xc4\x8ditim strana\xc4\x8dkim razinama. _NEWLINE_\xc4\x8clan je Povjerenstva za Statut te potpredsjednik strana\xc4\x8dkog Odbora za pravosu\xc4\x91e._NEWLINE_Potpredsjednik je Mlade\xc5\xbei Europske pu\xc4\x8dke stranke (YEPP) u drugom mandatu. Kao najve\xc4\x87a europska politi\xc4\x8dka organizacija mladih, raspravljaju, analiziraju i predla\xc5\xbeu prije svega javne politike usmjerene prema mladima, ali i ostalim europskim temama. _NEWLINE_Koordinirao je izradu HDZ-ovog Programa \xe2\x80\x9eHrvatska za generacije\xe2\x80\x9c za izbore za Europski parlament 26. svibnja 2019. Program temelji se na pet klju\xc4\x8dnih poglavlja \xe2\x80\x93 uspje\xc5\xa1na europska Hrvatska, Europa rasta i poduzetni\xc5\xa1tva, demokr\xc5\xa1\xc4\x87anski solidarna Europa, Europa nove generacije te sigurna i globalno sna\xc5\xbena Europa. _NEWLINE_Na prijedlog Mlade\xc5\xbei HDZ-a i HDZ-a Grada Zagreba, Predsjedni\xc5\xa1tvo i Nacionalno vije\xc4\x87e HDZ-a imenovalo ga je nositeljem liste HDZ\xc2\xada za europske izbore 26. svibnja 2019. godine.'